b'\n_START_ARTICLE_\nCiril Metod Koch\n_START_SECTION_\n\xc5\xbdivljenjepis\n_START_PARAGRAPH_\nNi\xc5\xbejo \xc5\xa1olo je obiskoval v Ljubljani, Po srednji \xc5\xa1oli v Ljubljani je \xc5\xa1tudiral na Tehni\xc4\x8dni visoki \xc5\xa1oli v Gradcu in specialno \xc5\xa1olo za arhitekturo na Akademiji upodabljajo\xc4\x8dih umetnosti na Dunaju. Leta 1893 je dobil slu\xc5\xbebo v ljubljanskem mestnem stavbnem uradu, kjer je bil skoraj trideset let. Uveljavil se je zlati po ljubljanskem potresu, ko je skrbel za na\xc4\x8drt mesta in na\xc4\x8drtoval stavbe v secesijskem slogu._NEWLINE_Med 1895 (po potresu) in 1910, je ustvaril na\xc4\x8drte za ve\xc4\x8d stavb v Ljubljani (\xc4\x8cudnova, Poga\xc4\x8dnikova hi\xc5\xa1a ob Miklo\xc5\xa1i\xc4\x8devem parku, \xc5\xa0vicarija, Hi\xc5\xa1i ob Trdinovi), Celju, Radovljici (Hranilnica), Opatiji in Bohinju (most pri cerkvi sv. Janeza). Na podlagi ohranjenih dokumentov mu jih lahko v Ljubljani pripi\xc5\xa1emo najmanj 38, na celotnem slovenskem ozemlju pa ve\xc4\x8d kot 50. Sodeloval je tudi pri mavzoleju v St. Veit pri Dunaju in cerkvi v Sternbergu na \xc4\x8ce\xc5\xa1kem._NEWLINE_Bil je vodja del pri gradnji Zmajskega mostu in sodeloval je pri mnogih regulacijskih posegih v mestu ter izdelal zemljevid Ljubljane._NEWLINE_Za Kocha je zna\xc4\x8dilna uporaba svobodnih linij, domi\xc5\xa1ljije v obdelovanju detajlov, predvsem pri modernih zgradbah. Uporabljal je geometri\xc4\x8dno, rastlinsko in figuralno dekoracijo. Njegov slog lahko ozna\xc4\x8dimo za eklekticisti\xc4\x8den, saj je posku\xc5\xa1al najti povezave med starej\xc5\xa1imi, historicisti\xc4\x8dnimi slogi in modernimi secesijskimi te\xc5\xbenjami.'